Diari Oficial de la Generalitat Valenciana


Sumari del DOGV 9886, del 05-07-2024 (2024/5861)

RESOLUCIÓ de 2 de maig de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de sondeig per a captació d'aigües subterrànies, polígon 7, parcel·la 537, terme municipal d'El Toro. Expedient: (3321575) 162/2023/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9886

Data del DOGV
:   05-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5861


Data del document
:   02-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 2 de maig de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de sondeig per a captació d'aigües subterrànies, polígon 7, parcel·la 537, terme municipal d'El Toro. Expedient: (3321575) 162/2023/AIA. [2024/5861]  
«Informe d'impacte ambiental  
Expedient: (3321575) 162/2023/AIA.  
Títol: Sondeig per a la captació d'aigües subterrànies.  
Promotor: Francisco Sebastián Sebastián.  
Òrgan substantiu: Servei Territorial d'Indústria, Energia i Mines de Castelló (ASOSUB/2023/58/12).  
Localització: polígon 7, parcel·la 537, El Toro (Castelló).  
  
Tramitació administrativa  
Mitjançant un escrit firmat l'11.10.2023 per la cap del Servei Territorial d'Indústria, Energia i Mines de Castelló (referència expedient ASOSUB/2023/58/12), es va traslladar a este òrgan ambiental el document ambiental i el projecte corresponent amb l'objectiu de sotmetre'l al procediment d'avaluació ambiental simplificada, de la Llei 21/2013, de 9 de desembre, d'avaluació ambiental, i d'acord amb l'RD 445/2023, de 13 de juny, per a tramitar i emetre l'informe ambiental corresponent.  
  
D'acord amb l'article 46 de la Llei 21/2013, de 9 de desembre, el 26.10.2023 i el 29.02.2024 es van formular unes consultes a l'Ajuntament d'El Toro, al Servei de Vida Silvestre i Xarxa Natura 2000 i a la Confederació Hidrogràfica del Xúquer (CHX) perquè, en l'àmbit de les seues competències, informaren sobre si el projecte pot causar impactes ambientals significatius tenint en compte les mesures preventives i correctores previstes en el document ambiental. El 28.11.2023, es va rebre un informe del Servei Territorial de Medi Ambient de Castelló juntament amb la Resolució de valoració de repercussions Xarxa Natura, de 27.11.2023, de la Direcció Territorial de Medi Ambient, Aigua, Infraestructures i Territori de Castelló, de caràcter favorable. Transcorregut el termini màxim de consulta que s'establix en l'article 46 de la Llei 21/2013, no s'ha rebut cap contestació de l'Ajuntament d'El Toro ni de la CHX.  
Després d'examinar la informació que conté l'expedient, s'estima que este aporta elements de juí suficients per a continuar amb el procediment d'avaluació ambiental simplificada.  
Criteris ambientals  
Per a l'emissió d'este informe d'impacte ambiental, d'acord amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte  
L'objecte del projecte és obtindre l'autorització de perforació per a la captació d'aigües subterrànies amb destinació al reg d'alzines tofoneres que se situa en la parcel·la 537, polígon 7, d'El Toro (Castelló).  
  
Es pretén fer un sondeig de 100 metres de profunditat amb un diàmetre de 250 mm. La perforació es farà mitjançant el sistema de rotopercussió pneumàtica amb martell o tricon en fons de 250 mm de diàmetre. Si el sondeig resulta positiu, s'intubarà definitivament amb una canonada d'acer al carboni de 200 mm de diàmetre i 4 mm de grossària i s'instal·larà la bomba d'impulsió de l'aigua. L'espai anul·lar entre la paret del sondeig i la canonada se cimentarà, en el tram superior, per a aïllar l'aqüífer de possibles contaminacions. La neteja del detritus es farà mitjançant aire comprimit per escombratge de fons. Es preveu obtindre un cabal de 4 l/s. L'explotació de l'aqüífer s'ajustarà a la concessió administrativa d'aigües subterrànies que s'atorgue.  
  
Es durà a terme un seguiment adequat de les obres durant la perforació a fi de completar la informació hidrogeològica de l'obra i poder prendre, sobre el terreny, les decisions tècniques i de seguretat més adequades en cas que hi haja incidències o imprevistos.  
S'estima un volum de generació de residus de perforació de 80 m³ segons el projecte (20 m³ segons el document ambiental), que es reutilitzaran en la mateixa parcel·la, ja que la calcària triturada, producte de la perforació, és adequada per al cultiu de les alzines.  
Ubicació del projecte  
El sondeig es localitza en la parcel·la 537, polígon 7, paratge del Cañico García, al terme municipal d'El Toro (Castelló), referència cadastral 01540Y587549817866RH, que compta amb 1.517 m² de superfície. El punt de perforació es troba en les coordenades UTM (ETRS 89) Fus 30: X= 694.043; Y= 4.428.048.  
D'acord amb la valoració de repercussions Xarxa Natura que consta en l'expedient, els espais inclosos en la Xarxa Natura 2000, els hàbitats i les espècies afectats potencialment pel projecte són els següents:  
  
«LIC/ZEC Alt Palància (ES5223005): Decret 160/2020, de 23 d'octubre, del Consell, de declaració com a zones especials de conservació (ZEC) de llocs d'importància comunitària (LIC) Alt Palància (ES5223005), Curs Mitjà del Riu Palància (ES5232003). Àrea muntanyenca corresponent als contraforts valencians del massís de Javalambre. Alberga importants masses de savinars mesclats amb carrasques i pi negre. Així mateix, destaquen les penyes i la vegetació ripària lligada al llit del Palància. Es presenten, per tant, una gran diversitat d'hàbitats i és de gran interés per a les rapinyaires.  
• Hàbitats. Després de revisar la cartografia d'hàbitats d'interés comunitari (HIC) llistats en l'annex I de la Directiva 92/43/CEE, es comprova que l'actuació no afecta l'àmbit territorial de cap hàbitat. L'àrea d'actuació no afecta reserves de fauna ni microreserves de flora o flora protegida.  
• Espècies. Una vegada consultat el Banc de dades de biodiversitat de la Comunitat Valenciana (BDBCV) no es té constància de la presència d'espècies amenaçades en l'entorn de l'actuació. No afecta espais naturals protegits, tampoc sòl forestal.»  
Consultat el visor de cartografia de la Generalitat Valenciana, s'observa que el punt de perforació es projecta en un terreny pla d'argiles i gresos. L'ús del sòl correspon a terres de labor en secà, principalment de cultius herbacis de periodicitat anual. Es troba en una zona rural comuna forestal, dins de l'àrea d'influència de 500 m de terreny forestal de la Comunitat Valenciana. A uns 160 m, transcorre la via pecuària o vereda del Clavo (de 10 - 20 m d'amplària) i, a menys de 500 m, l'assagador del Pradejón (8 m d'amplària legal). S'observen camins (vies no asfaltades) que donen accés a la parcel·la. La parcel·la cadastral confrontant pel nord-oest (3.587 m² de superfície) es troba cultivada sense que s'observen límits o altres aspectes que marquen diferències significatives en el cultiu de les dos parcel·les.  
El sondeig captarà aigües de la massa d'aigua subterrània Sierra del Toro (codi massa 080.124), en bon estat quantitatiu, global i químic. L'accessibilitat als aqüífers és mitjana, com també ho és la vulnerabilitat, en una zona amb baixa permeabilitat del sòl. La recàrrega d'aqüífers correspon a les àrees d'interés escàs, en les quals s'aporta poca aigua d'infiltració a les masses d'aigua, per la qual cosa els usos que s'hi fan tenen una incidència escassa sobre l'estat de les masses d'aigua subterrànies. Està qualificada de zona vulnerable a la contaminació de les aigües per nitrats procedents de fonts agràries.  
Característiques de l'impacte potencial  
La valoració de repercussions Xarxa Natura conclou que l'actuació sol·licitada no tindrà efectes apreciables sobre la Xarxa Natura 2000 i no causarà afeccions negatives a hàbitats ni espècies protegides en el seu àmbit de competències. Per tant, resol «que l'actuació sol·licitada no s'ha de sotmetre a una avaluació detallada dels efectes sobre la Xarxa Natura 2000, sense perjuí d'informes, concessions, autoritzacions i llicències d'altres organismes, sempre que es tinguen en compte els condicionants arreplegats en l'apartat B d'esta resolució». Estos condicionants són els següents:  
«1. La finalitat del sondeig ha de ser la que es proposa en la sol·licitud.  
2. Durant el temps que dure el possible assaig de bombament, i a fi de previndre processos erosius i evitar escolaments incontrolats, l'aigua extreta s'ha d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra ha de reparar els desperfectes i, si és el cas, indemnitzar els afectats pels perjuís ocasionats.  
3. Amb 20 dies naturals d'antelació, s'ha de presentar la declaració responsable (notificació) per a l'execució d'obres i treballs que es facen en terreny forestal o en els seus voltants, https://www.gva.es/va/inicio/procedimientos?id\_proc=20752, article 144 del Decret 91/2023, de 22 de juny, del Consell. Cal omplir l'apartat D, Observacions, amb la referència INFAMB\_2023\_442».  
El projecte es planteja per a establir un regadiu en les alzines tofoneres implantades, en èpoques en què l'estrés hídric per falta de pluges puga afectar les plantes i la producció d'estes. L'explotació de l'aqüífer estarà en funció de la concessió administrativa d'aigües subterrànies que s'atorgue, sense concretar la demanda d'aigua prevista. Segons el document ambiental, la captació de l'aigua proveirà regs d'una superfície de cultiu inferior a una hectàrea, els quals no produiran impactes ambientals negatius a causa dels excedents de la massa d'aigua que es pretén explotar. No hi ha pous de captació o llits a una distància inferior a 100 metres ni es planteja l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i el consum de recursos naturals (aigua) entren en les competències directes de l'organisme de conca. D'acord amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no es pot iniciar la construcció d'una obra hidràulica que comporte la concessió de nous usos de l'aigua sense que, prèviament, s'obtinga o es declare la concessió, l'autorització o la reserva demanials corresponents (art. 123).  
  
Segons el document ambiental, els impactes ambientals derivats de l'emissió de pols i sorolls a l'atmosfera durant l'execució del sondeig es consideren compatibles, de recuperació immediata després del cessament de les obres, el termini de les quals s'estima d'un mes, prorrogable per 15 dies. Com a mesures preventives, proposa evitar la perforació en primavera per a no afectar el procés de nidificació de les aus i dotar la maquinària i els equips que intervinguen en la perforació de captadors de pols. Per a previndre la contaminació de l'aqüífer, el sondeig s'aïllarà de fonts de contaminació superficials. Es dissenyarà una embocadura per a la perforació que impedisca l'abocament de substàncies contaminants a les aigües subterrànies. Els fluids que s'utilitzen durant la perforació per al sosteniment de les parets del sondeig i la refrigeració de la ferramenta de perforació seran biodegradables. El segellament de la captació en cas que hi haja abandó serà objecte d'un projecte específic que caldrà comunicar a l'organisme de conca. Durant la fase d'explotació de l'aqüífer, el sondeig quedarà habilitat amb una sonda que permeta controlar periòdicament el nivell piezomètric i la qualitat de les aigües.  
  
S'establix un programa de vigilància ambiental per a garantir l'aplicació del pla de seguretat i salut de l'obra, el compliment de la legislació en matèria de prevenció d'incendis forestals i els controls de l'evolució del nivell piezomètric i la qualitat de les aigües.  
  
No es descriu per on es durà a terme l'accés al punt de perforació. No obstant això, la cartografia mostra que hi ha camins que podrien connectar la parcel·la amb vies catalogades de la xarxa de carreteres. En el recorregut, s'inclouen trams que conformen la xarxa de vies pecuàries de la Comunitat Valenciana. La circulació dels vehicles quedarà condicionada al que es disposa en la normativa en matèria de vies pecuàries (Llei 3/2014, d'11 de juliol).  
La superfície ocupada pel cultiu, observada en el visor cartogràfic, excedix els límits de la parcel·la definida en el projecte, encara que no arriba a 1 hectàrea de superfície, llindar mínim per a determinar si les actuacions de transformació a regadiu dels terrenys afectats podrien constituir un supòsit d'avaluació d'impacte ambiental d'acord amb la legislació vigent, per la qual cosa no queden incloses en l'abast d'esta resolució.  
Conclusió  
En relació amb els criteris de l'apartat A de l'annex III de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb el grup 3, epígraf a3r de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
  
Per tot el que s'ha exposat, a proposta del Servei d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc:  
  
  
Primer  
Estimar que el projecte de sondeig de captació d'aigües subterrànies en la parcel·la 357, polígon 7, d'El Toro (Castelló), sense perjuí de l'obtenció prèvia de les autoritzacions sectorials que hi siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària, sempre que s'ajuste a les previsions del projecte, del document ambiental i els termes de l'informe, en particular:  
1. No es podran iniciar els treballs per a l'execució del sondeig mentres no s'haja obtingut, de l'organisme de conca, la concessió o l'autorització prèvies o se li haja comunicat.  
2. La finalitat del sondeig ha de ser la que es proposa en la sol·licitud.  
3. Durant el temps que dure el possible assaig de bombament, i a fi de previndre processos erosius i evitar escolaments incontrolats, l'aigua extreta s'ha d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra ha de reparar els desperfectes i, si és el cas, indemnitzar els afectats pels perjuís ocasionats.  
4. Amb 20 dies naturals d'antelació, s'ha de presentar la declaració responsable (notificació) per a l'execució d'obres i treballs que es realitzen en terreny forestal o en els voltants.  
5. El contractista ha de construir una bassa de llots d'unes dimensions que puga albergar tots els detritus, llots i additius generats durant la perforació, tenint en compte l'esponjament que es produïx després de l'extracció del material perforat.  
6. Està totalment prohibit dur a terme qualsevol mena d'abocament no autoritzat directament a llits d'aigua o al sòl i, en particular, els produïts pel proveïment de carburant i manteniment de la maquinària, que es durà a terme en tallers externs o bé el contractista establirà els mitjans necessaris per a garantir el compliment de la legislació vigent en matèria de residus. Els residus generats s'emmagatzemaran convenientment per a entregar-los als gestors autoritzats.  
7. Els materials extrets de la perforació i els de l'excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa, el codi LER 17 05 04 (materials naturals excavats). Els materials d'excavació disposen d'una regulació i gestió específica segons l'Orde APM/1007/2017, que regula les normes de valorització de materials excavats per a usar-los en obres i operacions de rebliment diferents del lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (article 3.1.a. No obstant això, als detritus del sondeig se'ls aplicaria el Decret 200/2004, ja que l'Orde APM/1007/2007 només s'aplica a materials classificats amb el codi 17 05 04. En qualsevol cas, el terreny haurà de ser restaurat perquè es quede amb la morfologia inicial.  
8. Si, durant l'execució de les obres, s'hi troben restes paleontològiques, arqueològiques o etnogràfiques, els promotors hauran de posar el fet en coneixement de la conselleria competent en matèria de cultura de manera immediata, i adoptar les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
9. A fi de preservar la integritat de l'aqüífer i protegir les aigües subterrànies de l'entrada de contaminants, tant en la construcció de la captació d'aigua com en el segellament i clausura del pou, s'han de complir les instruccions bàsiques de protecció que s'establixen en el Reglament de domini públic hidràulic.  
10. En el cas que, per qualsevol motiu (falta de cabal, mala qualitat de l'aigua, solsides en el pou o qualsevol altra causa), es renuncie a usar el sondeig, caldrà procedir-ne a la clausura i el segellament, així com a la restauració del terreny a la situació original, ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.  
11. Les accions que s'inclouen en el programa de vigilància i seguiment ambiental s'han de documentar a l'efecte d'acreditar l'adopció i l'execució de les mesures preventives i correctores proposades i la comprovació de l'eficàcia d'estes. La documentació ha d'estar a la disposició de les autoritats competents.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
B. L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà, en el butlletí oficial corresponent, la decisió d'autoritzar o denegar el projecte en els termes que preveu l'article 48 de la Llei 21/2103, de 9 de desembre.  
  
València, 2 de maig de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»